Solis-wenner stel debuut CD bekend | News24
Solis-wenner stel debuut CD bekend
Elandri Venter Elandri (14) van Jeffreysbaai stel eersdaags haar debuut CD, Halleluja, bekend. Foto: MONIQUE BASSON
SY is 'n kleine mensie met die stem van 'n nagtegaal.
Elandri Venter (14) van Jeffreysbaai stel eersdaags haar debuut CD-bekend. Haar mu-siekvideo het vroeër vanjaar die lig gesien.
Dít kom na Elandri in 2015 die gesogte Solis vir Christus-titel losgesing het. Sangers van skole landwyd was deel van die gospel-sangkompetisie se agste reeks, wat deur die televisieprogram Tienerzone en kunstenaar Anthonie Bougas aangebied word.
As deel van haar prys het Elandri 'n CD-opnamekontrak en musiekvideo van haar wenliedjie, Halleluja, - ook die naam van haar CD - losgesing. Dié musiekvideo is reeds op Kruiskyk en KykNet uigesaai en kan ook op YouTube gesien word.
Elandri was in Graad 7 by die Victory Christian School in Jeffreysbaai toe sy die kompetisie gewen het, en pak nou haar hoërskoolloopbaan by die Hoërskool Nico Malan in Humansdorp aan.
Musiektalent is beslis is die Venters se bloed. Dit is dan ook geen wonder dat Elandri se pa, Jannie, die titelsnit en wenlied spesiaal vir sy dogter geskryf het nie.
"Ek het vir ses jaar met die melodie in my kop geloop en altyd geweet dit kan 'n lied word. Met die aanvang van die kompetisie het ek geweet die tyd is reg - dit pas perfek by my dogter se stem en styl," sê Jannie, die medevervaardiger van kinder-DVD's soos Pienkvoet-Pret met Bester en Jouberta.
Die gospel-CD bestaan uit vyf liedjies. Behalwe vir die oorspronklike lied geskryf deur Jannie, sing Elandri Wonderbare God - spesiaal vir haar geskryf deur Franco van Niekerk - op die CD.
Volgens Elandri, sing sy vandat sy in Graad R is en was in Graad 4 deel van die OP-koor. Dit is hier waar sy ontdek het dat sy met gemak die hoër note kan bereik en sy het aan verskeie kompetisies begin deelneem.
"Ek sal graag eendag 'n erkende sangeres wil word," sê Elandri wie se rolmodel Bobby van Jaarsveld is. "Hy sing nie om mense te beïndruk nie, maar omdat hy dit geniet."
Wanneer sy nie sing nie, hou sy daarvan om te dans en klavier te speel en neem vanjaar toneelklasse.
Elandri stel haar nuwe CD op 12 Maart om 19:00 by die Victory Kerkl bekend. Kaartjies kos R20 per persoon.